**ZÁPIS č. 6**

 **Z RIADNEHO ZASADNUTIA SPRÁVNEJ RADY TASR**

 **26. júna 2018 so začiatkom o 14.00 h**

**Prítomní členovia Správnej rady:** Vladimír Masár, Peter Alakša, Richard Kvasňovský, Ján Sand

**Ospravedlnení:** Boris Chovanec

**Hostia:** Vladimír Puchala, generálny riaditeľ TASR

**Miesto konania:** TASR, Dúbravská cesta 14, Bratislava

**--------------------------------------------------------------------------------------------------------------------------**

Rokovanie v zmysle čl. 3, 5, ods. 1 a čl. 9 ods. 6 Rokovacieho poriadku SR TASR zvolal a viedol predseda SR TASR Vladimír Masár. Konštatoval, že rada je uznášaniaschopná, navrhol program zasadnutia a dal o ňom hlasovať.

**Program:**

**1. Stanovisko vo veci poskytovania prostriedkov zo štátneho rozpočtu TASR**

**2. Rôzne**

**UZNESENIE č. 17/2018:**

Členovia SR TASR schválili program zasadnutia:

ZA: 4 PROTI: 0 ZDRŽAL SA: 0

**Uznesenie bolo prijaté.**

**---------------------------------------------------------------------------------------------------------------------------**

**1. Stanovisko vo veci poskytovania prostriedkov to štátneho rozpočtu TASR**

Predseda Správnej rady TASR Vladimír Masár požiadal generálneho riaditeľa PhDr. Vladimíra Puchalu, aby odprezentoval materiál.

Ministerstvo kultúry požiadalo TASR o stanovisko k podnetu PMÚ SR vo veci poskytovania prostriedkov zo štátneho rozpočtu Tlačovej agentúre SR. TASR spracovala podrobný materiál, v ktorom vyvracia podnety a poukazuje na právne rámce i predchádzajúce konania vo veci, ktoré boli v prospech TASR.

TASR tvrdenie, ktoré sú uvedené v podnete, odmieta v plnom rozsahu. Jednotlivé argumenty uvádzané oznamovateľom v písomnom podaní, doručenom PMÚ SR sú vykresľované jednostranne a účelovo, prípadne ide o ničím nepodložené domnienky a dohady, ktoré sú prezentované ako preukázateľné fakty.

TASR poskytuje platené služby (produkty) v oblasti spravodajstva v súlade s §3 zákona o TASR v rámci svojej hlavnej činnosti. TASR však svoju hlavnú činnosť nevykonáva za účelom dosahovania zisku, ale za účelom plnenia služby verejnosti v oblasti spravodajstva.

TASR nevyužíva príspevok zo štátneho rozpočtu, ktorý je určený na poskytovanie služieb vo verejnom záujme na financovanie svojej podnikateľskej činnosti.

GR TASR členov Správnej rady detailne informoval o jednotlivých bodoch oznámenia a o argumentoch, ktoré tieto body vyvracajú.

TASR prináša podrobné hodnotenie úloh vo verejnom záujme pre MK SR pravidelne za uplynulý rok do konca marca roku nasledujúceho.

Predseda Správnej rady TASR Vladimír Masár poďakoval generálnemu riaditeľovi Vladimírovi Puchalovi a otvoril rozpravu.

Podľa V. Masára je na jednej strane dobré, že existujú subjekty, ktoré kontrolujú, či štát vynakladá finančné prostriedky efektívne. Na druhej strane je dôležité, aby boli vzťahy medzi TASR a štátom transparentné. Členovia Správnej rady TASR sa zhodli na tom, že úlohy, ktoré agentúra plní v rámci svojho hlavného poslania i úloh vo verejnom záujme, musia byť zodpovedne vyhodnocované a kontrolované tak po stránke obsahovej, kvantitatívnej i ekonomickej. Konštatovali, že legislatívne prostredie je v tomto pevne stanovené zákonom a TASR tento zákon rešpektuje.

Po ukončení rozpravy predniesol V. Masár návrh na uznesenie:

**UZNESENIE č. 18/2018:**

Správna rada TASR berie na vedomie materiál Stanovisko vo veci poskytovania prostriedkov to štátneho rozpočtu TASR.

ZA: 4 PROTI: 0 ZDRŽAL SA: 0

**Uznesenie bolo prijaté.**

**---------------------------------------------------------------------------------------------------------------------------**

**2. Rôzne**

V. Puchala oboznámil členov rady s výsledkami Riadneho valného zhromaždenia spoločnosti TERAZ MEDIA a.s., ktoré sa konalo 18. júna 2018. VZ podľa neho schválilo riadnu individuálnu účtovnú závierku Spoločnosti za rok 2017 a rozhodlo, že zisk Spoločnosti dosiahnutý za účtovné obdobie roku 2017 v celkovej výške 39 305,16 eur bude preúčtovaný na účet nerozdeleného zisku minulých rokov. Akcionári podľa V. Puchalu na valnom zhromaždení hovorili aj o prioritách Spoločnosti na budúce obdobie.

V. Puchala informoval členov rady o podpise memoranda o spolupráci s bulharskou tlačovou agentúrou BTA, ktorá zahŕňa výmenu textových informácií v anglickom jazyku a do budúcnosti sa uvažuje aj o výmene fotografií.

V. Masár informoval o účasti na zasadnutí parlamentného Výboru pre kultúru a médiá, kde predložil Výročnú správu o činnosti TASR za rok 2017. Podľa neho výbor pozitívne hodnotil činnosť agentúry v minulom roku a poslanci sa zhodli na tom, že agentúra si zodpovedne plní všetky úlohy, ktoré jej vyplývajú zo zákona.

R. Kvasňovský informoval o stretnutí so šéfom kancelárie Európskeho parlamentu, zástupcovia EP na Slovensku podľa neho pozitívne hodnotili spoluprácu s TASR.

Členovia SR TASR sa dohodli na termíne ďalšieho zasadnutia 2. júla 2018 (pondelok) o 14.00 h.

Predseda SR TASR V. Masár v súlade s Rokovacím poriadkom SR TASR ukončil zasadnutie rady.

Bratislava, 26. júna 2018

Zapísal:

Vladimír Masár v.r.